RUSOVCE. O toto územie mal záujem súkromník, ktorý chcel zameniť pozemky okolo jazera za tie svoje pozemky v Lučeneckom okrese.
"Minister pôdohospodárstva, životného prostredia a regionálneho rozvoja Vladimír Chovan, ktorý je vo funkcii desať mesiacov, nebol o žiadnej takejto výmene informovaný, žiadnu takúto zmluvu neriešil a ani sa pod nič podpisovať nebude," informoval Jozef Šucha z tlačového odboru rezortu. Rovnaký postoj majú podľa jeho slov aj kompetentní riaditelia Sekcie lesného hospodárstva a spracovania dreva ministerstva.
Proti výmene pozemkov sa spustila aj petícia, pod ktorú sa v priebehu dvoch týždňov podpísalo asi 2300 ľudí. Jej iniciátori dnes pre budovou ministerstva zorganizovali aj protest, avšak ešte pred jeho začiatkom prišla správa, že minister zámenu neodobrí. "Sme veľmi radi, keď to pán minister naozaj nepodpíše. Istotu budeme mať rozhodne, až keď odíde z úradu," uviedol člen petičného výboru, Rusovčan Vlado Mokráň. Poznamenal, že na jazero sa chodí kúpať veľká časť Bratislavčanov a o jeho osude by mala rozhodovať mestská časť Rusovce spolu so zástupcami mesta.
"Zdá sa, že vďaka petícii je Rusovské jazero podľa všetkého zachránené, lenže to neznamená, že sú všetky problémy vyriešené, pretože na Slovensku je množstvo veľmi podobných miest, na ktoré si niekto brúsi zuby," uviedol Juraj Smatana z environmentálnej platformy Ekofórum. Systémové riešenie vidí v jasnom vymedzení tých oblastí, kde budú hospodáriť štátne Lesy SR a tých, kde by šéfovala ochrana prírody. "Pokiaľ bude hospodárska organizácia obhospodarovať pozemky, kde je prioritná ochrana prírody, dovtedy bude dochádzať k takýmto pokusom. Kým budú biznismeni rozhodovať o prírode, tak ju budú predávať."
Ako pre TASR objasnila hovorkyňa Lesov SR Veronika Petríková, o výmenu pozemkov požiadal Peter Jakubec, ktorého meno figuruje vo viacerých spoločnostiach, 25. augusta 2008. Ten chce zameniť jeho vyše 23 hektárov (ha) lesného porastu v okrese Lučenec, za takmer 15 ha lesných porastov Lesov SR v okolí Rusovského jazera. "Pretože jeho blok parciel priamo nadväzuje na komplex majetku SR, ide o lesy hospodárske, na rozdiel od žiadaných lesov lužných, ktoré sú pre nás hospodársky nezaujímavé," objasnila. Poukázala, že táto výmena by bola pre štátny podnik zisková, keďže Lesy SR by takto zväčšili štátny majetok o vyše 85.000 m2. Finančný rozdiel stanovený dvoma nezávislými znalcami na 8503,43 eura mal podnikateľ prenechať Lesom SR ako čistý zisk.
Predávať a privatizovať lesný pôdny fond vo vlastníctve štátu je zakázané, možná je iba výmena pozemkov. Rozhodnutie o návrhu na zámenu pozemkov tak bolo v rukách Ministerstva pôdohospodárstva, životného prostredia a regionálneho rozvoja SR.